Loteryraad steel glo R300 miljoen(Argieffoto: Raymond Joseph/GroundUP) Die spesiale ondersoekeenheid (SOE) het Woensdag aan die portefeuljekomitee oor handel, nywerheid en mededinging onthul dat die nasionale loterykommissie (NLC) se raad na bewering sowat R300 miljoen gesteel het. Dié geld was glo bedoel vir dwelm-rehabilitasiesentrums, ouetehuise asook die bemagtiging van vroue en die jeug. Die SOE het aan die komitee gesê dat hy byna 50 afsonderlike sake van korrupsie en wanbesteding van geld teen die lotery sal ondersoek. Slegs 12 van die 50 sake is tot dusver afgehandel. Mat Cuthbert, DA-woordvoerder oor handel, nywerheid en ekonomiese ontwikkeling, sê grootkoppe van die loteryraad word na bewering met die geldverkwanseling verbind. Dit sluit glo voormalige raadsvoorsitter Alfred Nevuthanda, voormalige raadslid William Huma en geskorste bedryfshoof Philemon Letwaba in. Letwaba is in Oktober geskors, drie maande nadat hy 17 maande lank met verlof – teen ŉ koste van R3 miljoen – was. Die SOE het glo sekere bewyse aan die kommissie oorhandig met die versoek dat Letwaba hangende ŉ tugverhoor geskors word. Die SOE het sy ondersoek na die kommissie in Februarie verlede jaar van stapel gestuur nadat pres. Cyril Ramaphosa toestemming daarvoor gegee het. ŉ Ouditfirma is ook aangestel om ŉ onafhanklike ondersoek te doen na bewerings dat geld van die lotery wanbestee is. “Die DA doen ŉ beroep op die Valke en die Nasionale Vervolgingsgesag (NVG) om vinnig en beslissend teen bogenoemde individue op te tree,” sê Cuthbert. “Terwyl hierdie plundering op industriële skaal aan die gang was, het die ANC alles in sy vermoë gedoen om die NLC-raad te beskerm deur hulle te help om nie aanspreeklikheid vir hul dade te neem nie,” sê hy.